Propunere de DECIZIE A CONSILIULUI privind încheierea Protocolului la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Republica Tunisiană, pe de altă parte, referitor la un acord-cadru între Uniunea Europeană și Republica Tunisiană privind principiile generale de participare a Republicii Tunisiene la programele Uniunii /* COM/2014/0203 final - 2014/0118 (NLE) */





EXPUNERE DE MOTIVE În cadrul politicii europene de vecinătate (PEV), deschiderea treptată a anumitor programe și agenții ale Uniunii pentru țările partenere la PEV reprezintă una dintre numeroasele măsuri de promovare a reformei, a modernizării și a tranziției în țările vecine Uniunii Europene. Comisia a definit mai detaliat acest aspect strategic în Comunicarea sa din decembrie 2006 „privind abordarea generală destinată să permită țărilor partenere la politica europeană de vecinătate să participe la activitatea agențiilor comunitare și la programele comunitare”[1]. Consiliul a aprobat această abordare în concluziile sale din 5 martie 2007[2]. Pe baza comunicării și a concluziilor menționate mai sus, la 18 iunie 2007, Consiliul a transmis directive Comisiei pentru a negocia acorduri-cadru cu Algeria, Armenia, Azerbaidjan, Egipt, Georgia, Israel, Iordania, Liban, Moldova, Maroc, Autoritatea Palestiniană, Tunisia și Ucraina privind principiile generale de participare a acestora la programele comunitare[3]. Consiliul European din iunie 2007[4] a reafirmat importanța capitală a politicii europene de vecinătate și a aprobat Raportul intermediar de activitate al Președinției[5] care a fost prezentat Consiliului la 18 și 19 iunie 2007, precum și concluziile Consiliului pe această temă[6]. Acest raport a reamintit directivele emise de Consiliu în vederea negocierii protocoalelor adiționale necesare. Comunicarea comună a Comisiei și a Înaltului Reprezentant al Uniunii Europene pentru afaceri externe și politica de securitate intitulată „Un răspuns nou în contextul schimbărilor din țările vecine”[7], aprobată prin concluziile Consiliului din 20 iunie 2011, a subliniat în continuare intenția UE de a facilita participarea țărilor partenere la programele UE. Până la această dată, au fost semnate protocoale cu Armenia, Georgia, Israel, Iordania, Moldova, Maroc și Ucraina. În decembrie 2013, Tunisia și-a manifestat interesul de a participa la ampla serie de programe deschise țărilor partenere vizate de politica europeană de vecinătate. Textul protocolului negociat cu Tunisia este inclus în anexă. În cele ce urmează, Comisia prezintă o propunere de decizie a Consiliului privind încheierea protocolului. Protocolul conține un acord-cadru de stabilire a principiilor generale de participare a Tunisiei la programele Uniunii. Protocolul conține dispoziții standard destinate a fi aplicate tuturor țărilor partenere vizate de politica europeană de vecinătate cu care urmează să fie încheiate astfel de protocoale. În conformitate cu articolul 218 alineatul (6) litera (a) din Tratatul privind funcționarea Uniunii Europene, Parlamentului European i se va solicita să aprobe încheierea protocolului menționat. În paralel, Comisia prezintă o propunere de decizie a Consiliului privind semnarea și aplicarea provizorie a protocolului menționat. Consiliul este invitat să adopte propunerea de decizie prezentată în continuare. 2014/0118 (NLE) Propunere de DECIZIE A CONSILIULUI privind încheierea Protocolului la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Republica Tunisiană, pe de altă parte, referitor la un acord-cadru între Uniunea Europeană și Republica Tunisiană privind principiile generale de participare a Republicii Tunisiene la programele Uniunii CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 212, coroborat cu articolul 218 alineatul (6) litera (a), având în vedere propunerea Comisiei Europene, având în vedere avizul Parlamentului European[8], întrucât: (1) Protocolul la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Republica Tunisiană, pe de altă parte, referitor la un acord-cadru între Uniunea Europeană și Republica Tunisiană privind principiile generale de participare a Republicii Tunisiene la programele Uniunii (denumit în continuare „protocolul”) a fost semnat, în numele Uniunii, la... (2) Obiectivul protocolului îl constituie stabilirea normelor financiare și tehnice care să permită Tunisiei să participe la anumite programe ale Uniunii. Cadrul orizontal creat prin protocol constituie un dispozitiv de cooperare economică, financiară și tehnică ce permite accesul la asistența, în special cea financiară, care urmează a fi furnizată de către Uniune în temeiul programelor Uniunii. Acest cadru se aplică numai programelor Uniunii ale căror acte juridice constitutive permit participarea Tunisiei. Prin urmare, semnarea și aplicarea provizorie a protocolului nu presupune exercitarea, în cadrul diferitelor politici sectoriale urmărite de programe, a competențelor care sunt exercitate la instituirea programelor. (3) Protocolul menționat ar trebui aprobat, ADOPTĂ PREZENTA DECIZIE: Articolul 1 Protocolul la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Republica Tunisiană, pe de altă parte, referitor la un acord-cadru între Uniunea Europeană și Republica Tunisiană privind principiile generale de participare a Republicii Tunisiene la programele Uniunii (denumit în continuare „protocolul”) se aprobă în numele Uniunii[9]. Articolul 2 Președintele Consiliului desemnează persoana împuternicită să procedeze, în numele Uniunii Europene și al statelor membre ale acesteia, la notificarea prevăzută la articolul 10 din protocol, pentru a exprima consimțământul Uniunii Europene și al statelor membre ale acesteia de a-și asuma obligații în temeiul protocolului. Data intrării în vigoare a protocolului se va publica în Jurnalul Oficial al Uniunii Europene de către Secretariatul General al Consiliului. Articolul 3 Comisia este împuternicită să stabilească, în numele Uniunii, clauzele și condițiile specifice aplicabile participării Tunisiei la fiecare program în parte, în special contribuția financiară datorată. Comisia va informa cu privire la acest lucru grupul de lucru competent al Consiliului. Articolul 4 Prezenta decizie intră în vigoare la data adoptării. Adoptată la Bruxelles, Pentru Consiliu, Președintele [1] COM(2006) 724 final din 4 decembrie 2006. [2] Concluziile CAGRE din 5 martie 2007. [3] Decizia Consiliului (restricted) de autorizare a Comisiei să negocieze protocoale […], documentul nr. 10412/07. [4] Concluziile Președinției – Bruxelles, 21/22 iunie 2007, documentul nr. 11177/07. [5] Raportul intermediar de activitate al Președinției privind „Consolidarea politicii europene de vecinătate”, documentul nr. 10874/07. [6] Concluziile Consiliului privind consolidarea politicii europene de vecinătate (adoptate de Consiliul Afaceri Generale și Relații Externe) la 18 iunie 2007, documentul nr. 11016/07. [7] COM(2011) 303 final din 25 mai 2011. [8] JO C […], […], p. […]. [9] ANEXĂ PROTOCOL la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Republica Tunisiană, pe de altă parte, referitor la un acord-cadru între Uniunea Europeană și Republica Tunisiană privind principiile generale de participare a Republicii Tunisiene la programele Uniunii UNIUNEA EUROPEANĂ, denumită în continuare „Uniunea”, pe de o parte, și REPUBLICA TUNISIANĂ, denumită în continuare „Tunisia” pe de altă parte, denumite în continuare colectiv „părțile”, întrucât: (1) Tunisia a încheiat Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Republica Tunisiană, pe de altă parte (denumit în continuare „acordul”), care a intrat în vigoare la 1 martie 1998. (2) Consiliul European de la Bruxelles din 17-18 iunie 2004 a salutat propunerile Comisiei referitoare la o politică europeană de vecinătate (PEV) și a aprobat concluziile Consiliului din 14 iunie 2004. (3) Ulterior, în numeroase alte ocazii, Consiliul a adoptat concluzii în favoarea acestei politici. (4) La 5 martie 2007, Consiliul și-a exprimat sprijinul privind abordarea generală și globală definită în Comunicarea COM(2006) 724 final a Comisiei din 4 decembrie 2006, pentru a permite partenerilor la politica europeană de vecinătate să participe la activitățile agențiilor comunitare și la programele comunitare în funcție de meritele lor și atunci când temeiurile juridice autorizează acest lucru. (5) Tunisia și-a exprimat dorința de a participa la mai multe programe ale Uniunii. (6) Clauzele și condițiile specifice aplicabile participării la fiecare program în parte, în special contribuția financiară și procedurile de raportare și de evaluare, ar trebui stabilite în cadrul unui acord între Comisia Europeană, acționând în numele Uniunii, și Tunisia, CONVIN CU PRIVIRE LA URMĂTOARELE DISPOZIȚII: Articolul 1 Se autorizează participarea Tunisiei la toate programele actuale și viitoare ale Uniunii deschise participării Tunisiei, în conformitate cu dispozițiile relevante de adoptare a acestor programe. Articolul 2 Tunisia contribuie financiar la bugetul general al Uniunii Europene în funcție de programele specifice la care participă. Articolul 3 Reprezentanții Tunisiei sunt autorizați să facă parte, ca observatori și în ceea ce privește aspectele de interes pentru Tunisia, din comitetele de gestionare responsabile de monitorizarea programelor la care Tunisia contribuie financiar. Articolul 4 Pe cât posibil, proiectele și inițiativele prezentate de participanții din Tunisia sunt supuse acelorași condiții, norme și proceduri cu privire la programele în cauză ca cele aplicate statelor membre. Articolul 5 Clauzele și condițiile specifice aplicabile participării Tunisiei la fiecare program în parte, în special contribuția financiară datorată și procedurile de raportare și de evaluare, sunt stabilite în cadrul unui acord între Comisia Europeană și autoritățile competente din Tunisia, pe baza criteriilor stabilite în programele respective. În cazul în care Tunisia solicită asistența externă a Uniunii în vederea participării la un anumit program al Uniunii în temeiul articolului 3 din Regulamentul (UE) nr. 232/2014 al Parlamentului European și al Consiliului din 14 martie 2014 de instituire a unui instrument european de vecinătate sau în temeiul oricărui regulament similar care prevede o asistență externă a Uniunii în favoarea Tunisiei și care poate fi adoptat ulterior, condițiile care reglementează utilizarea, de către Tunisia, a asistenței Uniunii se stabilesc într-un acord de finanțare. Articolul 6 În conformitate cu Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului, fiecare acord încheiat în temeiul articolului 5 prevede că se vor realiza controale, audituri financiare sau alte verificări, inclusiv investigații administrative, de către Comisia Europeană, Oficiul European de Luptă Antifraudă și Curtea de Conturi sau sub autoritatea acestora. Este necesar să se prevadă dispoziții detaliate privind controlul și auditul financiar, măsurile administrative, sancțiunile și recuperarea, prin care să se acorde Comisiei Europene, Oficiului European de Luptă Antifraudă și Curții de Conturi competențe echivalente cu competențele pe care le dețin în raport cu beneficiarii sau contractanții stabiliți în Uniune. Articolul 7 Prezentul protocol referitor la un acord-cadru se aplică în perioada în care este în vigoare Acordul euro-mediteraneean. Prezentul protocol se semnează și se aprobă de către părți în conformitate cu procedurile lor respective. Fiecare parte poate să denunțe prezentul protocol printr-o notificare scrisă adresată celeilalte părți contractante. Prezentul protocol încetează să mai producă efecte la șase luni de la data notificării respective. Rezilierea prezentului protocol ca urmare a denunțării de către oricare dintre părți nu afectează verificările și controalele care trebuie efectuate, dacă este necesar, în conformitate cu dispozițiile articolelor 5 și 6. Articolul 8 Cel târziu la trei ani de la data intrării în vigoare a prezentului protocol și, ulterior, o dată la trei ani, cele două părți pot reexamina punerea în aplicare a protocolului în funcție de participarea efectivă a Tunisiei la programele Uniunii. Articolul 9 Prezentul acord se aplică, pe de o parte, teritoriilor în care se aplică Tratatul privind Uniunea Europeană și Tratatul privind funcționarea Uniunii Europene, în condițiile prevăzute de aceste tratate și, pe de altă parte, teritoriului Tunisiei. Articolul 10 Până la intrarea sa în vigoare, părțile convin să aplice prezentul protocol cu titlu provizoriu începând de la data semnării sale, sub rezerva finalizării procedurilor necesare în acest scop. Prezentul protocol intră în vigoare în prima zi a lunii următoare datei la care părțile și-au notificat reciproc, pe cale diplomatică, finalizarea procedurilor necesare pentru intrarea sa în vigoare. Articolul 11 Prezentul protocol face parte integrantă din Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Republica Tunisiană, pe de altă parte. Articolul 12 Prezentul protocol este redactat în dublu exemplar în limbile arabă, bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă și suedeză, textele în fiecare limbă fiind în egală măsură autentice. Încheiat la Bruxelles, la ... Pentru Uniunea Europeană, Pentru Republica Tunisiană,